Hannes S. Jónsson formaður körfuknattleikssambands Íslands tekur undir orð Guðmundar Guðmundssonar landsliðsþjálfara íslenska karlalandsliðsins í handbolta að það sé ekki boðlegt að hér séu engin áform um byggingu þjóðarhallar.
Hannes segir í viðtali hjá Morgunútvarpi Rásar 2 að þetta sé stórt mál þessi þjóðarleikvangaumræða og snúist í grunninn um að landsliðin okkar í innanhúsíþróttum eru heimilislaus. Hannes segir það vera fyrir tilstuðlan aðildarfélaga sem landslið sambandanna geti æft og keppt hér á höfuðborgarsvæðinu, í höllum sem sveitarfélögin hafa byggt. Guðmundur Guðmundsson landsliðsþjálfari gagnrýndi stjórnvöld harðlega eftir sigur Íslands á Austurríki um helgina en sá leikur fór fram á Ásvöllum. Hannes segir að það sé komið nóg af undanþágum hingað og þangað og nú þurfi að fara hrinda hlutum í framkvæmd.
Orðrómar þess efnis að mótshaldarar Wimbledon mótsins og alþjóða tennissambandið kæmu til með að banna rússneska og hvítrússneska spilara á mótinu í ár fóru af stað í byrjun vikunnar. Í dag hafa fréttamiðlar á borð við Reuters og New York Times sagt frá því að enginn spilari frá stríðslöndunum kemur til með að spila á mótinu. Þetta herma öruggar heimildir, orsökin er innrás Rússa og aðkoma Hvítrússa í Úkraínu. Það útilokar næst besta tennisspilara heims Daniil Medvedev frá þátttöku í mótinu, málið hefur vakið litla hrifningu hjá forystumönnum í Rússlandi sem segja að það sé óásættanlegt að aðgerðir stjórnvalda bitni á saklausu íþróttafólki. Wimbledon yrði fyrsta mótið sem bannaði keppendur frá þessum löndum frá því að innrásin hófst, fari það svo að þeir fái ekki að spila á þessu sögufræga móti.
Aftur hingað heim, einn landsleikur er á dagskrá í dag og fer hann fram á Ásvöllum í Hafnarfirði. Þar mætir íslenska kvennalandsliðið í handknattleik Svíum í undankeppni EM, leikurinn verður í beinni á RÚV og hefst útsending klukkan 19:40
